## סימן ג. בדין מפלת חתיכה, כא

א. /מתני'/. המפלת חתיכה, אם יש עמה דם - טמאה, ואם לאו - טהורה. ר' יהודה אומר: בין כך ובין כך טמאה. ...

ב. גמ'. אמר רב יהודה אמר שמואל: לא טימא רבי יהודה אלא בחתיכה של ארבעת מיני דמים, אבל של שאר מיני דמים - טהורה. ור' יוחנן אמר: של ארבעת מיני דמים - דברי הכל טמאה, של שאר מיני דמים - דברי הכל טהורה, לא נחלקו אלא שהפילה ואינה יודעת מה הפילה; רבי יהודה סבר: זיל בתר רוב חתיכות, ורוב חתיכות של (מיני) ארבעת מיני דמים הויין. ורבנן סברי: לא אמרינן רוב חתיכות של ארבעת מיני דמים.

ג. איני, והא כי אתא רב הושעיא מנהרדעא, אתא ואייתי מתניתא בידיה: המפלת חתיכה אדומה, שחורה, ירוקה, ולבנה, אם יש עמה דם - טמאה, ואם לאו - טהורה. רבי יהודה אומר בין כך ובין כך טמאה - קשיא לשמואל בחדא, ולרבי יוחנן בתרתי!

ד. לשמואל בחדא - דאמר שמואל: לא טימא רבי יהודה אלא בחתיכה של ארבעת מיני דמים, והא קתני ירוקה ולבנה, ופליג רבי יהודה! וכי תימא: כי פליג רבי יהודה - אאדומה ושחורה, ואירוקה ולבנה - לא, אלא ירוקה ולבנה למאן קתני לה? אילימא רבנן - השתא אדומה ושחורה מטהרי רבנן, ירוקה ולבנה מיבעיא? אלא לאו - לרבי יהודה, ופליג!

ה. ותו, לרבי יוחנן דאמר: של ארבעת מיני דמים - דברי הכל טמאה, הא קתני אדומה ושחורה ופליגי רבנן! וכי תימא: כי פליגי רבנן - אירוקה ולבנה, אבל אאדומה ושחורה - לא, אלא אדומה ושחורה למאן קתני לה? אילימא רבי יהודה - השתא ירוקה ולבנה טמאה, אדומה ושחורה מיבעיא? אלא לאו - רבנן, ופליגי!

ו. אלא אמר רב נחמן בר יצחק: באפשר לפתיחת הקבר בלא דם קמיפלגי, ובפלוגתא דהני תנאי, דתניא: קשתה שנים ולשלישי הפילה, ואינה יודעת מה הפילה - הרי זו ספק לידה ספק זיבה, מביאה קרבן ואינו נאכל. רבי יהושע אומר: מביאה קרבן ונאכל, שאי אפשר לפתיחת הקבר בלא דם.

#### מחלוקת התנאים לפי רב יהודה אמר שמואל ורבי יוחנן, סעיף ב

המשותף לרב יהודה אמר שמואל ורבי יוחנן הוא שהמחלוקת שבמשנה מצומצמת, ואינה עוסקת בכל החתיכות. שניהם מודים שרבי יהודה לא טימא בחתיכה שאין לה מראה ארבעה מיני דמים. נחלקו בשיטת חכמים: לרב יהודה אמר שמואל שיטת חכמים קיצונית: הם מטהרים אפילו בארבעה מיני דמים, ואילו לרבי יוחנן כשם שרבי יהודה מודה לחכמים בשאר מיני דמים שטהור, כך חכמים מודים לרבי יהודה בארבעה מיני דמים שטמא, והם נחלקו על רבי יהודה דווקא בספק, שר"י מטמא וחכמים מטהרים.

מכל מקום כיוון שלפי שתי שיטות האמוראים רבי יהודה מטמא דווקא כשיש לחתיכה אחד מארבעת מיני דמים, ניתן להסביר את שיטתו בכל שלחתיכה עצמה יש דין דם. חכמים שחולקים עליו או שחולקים על עצם הגדרת החתיכה, דהיינו שאין לחתיכה כלל דין דם (אליבא דרב יהודה אמר שמואל), או שהם מודים לעצם ההגדרה וחולקים רק בספק (אליבא דרבי יוחנן).

רב יהודה אמר שמואל

|  |  |  |
| --- | --- | --- |
|  | רבי יהודה | חכמים |
| חתיכה כמראה ארבעה מיני דמים | טמא | טהור |
| חתיכה כמראה שאר דמים טמאים | טהור | טהור |

רבי יוחנן

|  |  |  |
| --- | --- | --- |
|  | רבי יהודה | חכמים |
| חתיכה כמראה ארבעה מיני דמים | טמא | טמא |
| הפילה חתיכה ואינה יודעת מה הפילה | טמא | טהור |
| חתיכה כמראה שאר דמים טמאים | טהור | טהור |

#### מחלוקת התנאים לפי הברייתא דרב הושעיא, סעיף ג-ה

בברייתא דרב הושעיא מחלוקת התנאים קיצונית: רבי יהודה מטמא בין בארבעה מיני דמים ובין בשאר מיני דמים, וחכמים מטהרים בין בזה ובין בזה.

ברייתא דרב הושעיא

|  |  |  |
| --- | --- | --- |
|  | רבי יהודה | חכמים |
| חתיכה כמראה ארבעה מיני דמים | טמא | טהור |
| חתיכה כמראה שאר דמים טמאים | טמא | טהור |

[מובן שגם במקרה של ספק יחקו רבי יהודה וחכמים, שהרי ממה נפשך לרבי יהודה טמא ולחכמים טהור]

בסעיפים ד-ה שוללת הגמרא את האפשרות שאחד מהתנאים נוקט בשיטת ביניים, דהיינו מטמא רק בארבעת מיני דמים, ומטהר בשאר, שכן בברייתא מפורשים שני הסוגים של הדמים, ואם אחד מהם היה בשיטת הביניים היתה צריכה הברייתא לנקוט רק את המקרה המחודש של השיטה הקיצונית: אם ר"י מטמא תמיד וחכמים בשיטת הביניים היה צ"ל בברייתא רק המקרה של שאר מיני דמים, ואם חכמים מטהרים תמיד ור"י בשיטת הביניים, היה צ"ל בברייתא רק המקרה של ארבעה מיני דמים.

#### מחלוקת התנאים אליבא דרב נחמן בר יצחק, סעיף ו

ממוצא דבר נלמד, שלא ניתן לנמק את שיטת רבי יהודה בכך שלחתיכה יש דין דם, שהרי הוא מטמא אפילו בשאר מיני דמים, ולכן הפתיחה של סעיף ו הוא אלא אמר רנב"י, משום שלאור הברייתא דרב הושעיא א"א להסביר את המחלוקת כפי שהעמדנו לעיל.

ואכן לשיטת רנב"י החומרא של רבי יהודה אינה נובעת מכך שלחתיכה יש דין דם, אלא מההנחה שאין פתיחת הקבר בלא דם, ומכאן שעם החתיכה יצא גם דם, משא"כ לרבנן, דיש פתיחת הקבר ללא דם.